CELEX: 52014PC0616
Language: ro
Date: 2014-10-03
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/007 IE/Andersen Ireland)

|
			
		
		
		52014PC0616
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/007 IE/Andersen Ireland) /* COM/2014/0616 final - 2014/ () */
			
				
		
		
			
			   	EXPUNERE DE MOTIVE
CONTEXTUL PROPUNERII
1.           Normele aplicabile contribuțiilor
financiare din Fondul european de ajustare la globalizare (FEG) sunt
prevăzute în Regulamentul (UE) nr. 1309/2013 al Parlamentului European și
al Consiliului din 17 decembrie 2013 privind Fondul european de ajustare la
globalizare (2014-2020) și de abrogare a Regulamentului (CE) nr. 1927/2006[1] („Regulamentul privind
FEG”). 
2.           Autoritățile
irlandeze au depus cererea EGF/2014/007 IE/Andersen Ireland pentru o contribuție
financiară din partea FEG, în urma concedierilor efectuate la Andersen
Ireland Limited, în Irlanda.
3.           După evaluarea acestei
cereri, Comisia a concluzionat, în conformitate cu toate dispozițiile
aplicabile ale Regulamentului privind FEG, că sunt îndeplinite condițiile
pentru acordarea unei contribuții financiare din FEG. 
REZUMATUL CERERII
 Cererea FEG || EGF/2014/007 IE/Andersen Ireland 
 Stat membru || Irlanda 
 Regiunea (regiunile) în cauză (nivel NUTS 2) || Southern and Eastern (IE02) 
 Data depunerii cererii || 16.5.2014 
 Data confirmării de primire a cererii || 30.5.2014 
 Data solicitării de informații suplimentare || 30.5.2014 
 Termenul furnizării de informații suplimentare || 11.7.2014 
 Termenul pentru finalizarea evaluării || 3.10.2014 
 Criteriu de intervenție || Articolul 4 alineatul (2) din Regulamentul privind FEG 
 Întreprinderea principală || Andersen Ireland Limited 
 Sectorul (sectoarele) de activitate economică (diviziunea NACE a doua revizuire)[2] || Diviziunea 32 („Fabricarea bijuteriilor și a produselor asociate”) 
 Numărul de filiale, furnizori și producători din aval || 0 
 Perioada de referință (patru luni): || 21 octombrie 2013 - 21 februarie 2014 
 Numărul de concedieri sau de încetări de activitate în decursul perioadei de referință (a) || 171 
 Numărul de concedieri sau de încetări de activitate înainte sau după perioada de referință (b) || 0 
 Numărul total de concedieri (a + b) || 171 
 Numărul total estimat de beneficiari vizați || 138 
 Numărul de tineri vizați care nu sunt încadrați profesional și nu urmează niciun program educațional sau de formare (tinerii NEET) || 138 
 Buget pentru servicii personalizate (EUR) || 2 332 000 
 Buget pentru punerea în aplicare a FEG[3] (EUR) || 170 000 
 Buget total (EUR) || 2 502 000 
 Contribuția din partea FEG (60 %) (EUR) || 1 501 200 
EVALUAREA CERERII
Procedura
4.           Autoritățile irlandeze
au depus cererea EGF/2014/007 IE/Andersen Ireland la 16 mai 2014, în
termen de 12 săptămâni de la data la care au fost îndeplinite
criteriile de intervenție prevăzute la punctele 6-8 de mai jos.
Comisia a confirmat primirea cererii în termen de două săptămâni
de la data depunerii acesteia, la 30 mai 2014, și a solicitat informații
suplimentare din partea autorităților irlandeze la aceeași
dată. Aceste informații suplimentare au fost furnizate în termen de șase
săptămâni de la data solicitării. Termenul de 12
săptămâni de la data primirii cererii complete, în cursul căruia
Comisia ar trebui să finalizeze evaluarea conformității cererii
cu condițiile de acordare a unei contribuții financiare, expiră
la 3 octombrie 2014. 
Eligibilitatea cererii
Întreprinderile și beneficiarii în
cauză
5.           Cererea se referă la 171
de lucrători concediați de Andersen Ireland Limited. Întreprinderea își
desfășura activitatea în sectorul economic clasificat în cadrul
diviziunii 32 („Fabricarea bijuteriilor și a produselor asociate”) a NACE
a doua revizuire. Concedierile efectuate de întreprinderea în cauză au loc
în principal în regiunea de nivel NUTS[4]
2 Southern and Eastern (IE02).
Criterii de intervenție
6.           Autoritățile
irlandeze au depus cererea în temeiul criteriilor de intervenție
prevăzute la articolul 4 alineatul (2) din Regulamentul privind
FEG, de derogare de la criteriile prevăzute la articolul 4
alineatul (1) litera (a), care prevede concedierea sau încetarea
activității a cel puțin 500 de lucrători sau de persoane care
desfășoară o activitate independentă pe o perioadă de
referință de patru luni, într-o întreprindere dintr-un stat membru.
Existența perioadei de referință de patru luni este
demonstrată în cerere, în timp ce numărul lucrătorilor concediați
este inferior pragului de 500 de persoane stabilit pentru aplicarea articolului
4 alineatul (1) litera (a). Irlanda a susținut că, în cazul
de față, există circumstanțe excepționale, deoarece
concedierile au un impact grav asupra ocupării forței de muncă și
a economiei locale și regionale (a se vedea punctele 15-17).
7.           Perioada
de referință de patru luni este cuprinsă între 21 octombrie 2013
și 21 februarie 2014.
8.           Cererea
se referă la:
–              
171 de lucrători concediați[5] la întreprinderea principală în decursul perioadei de referință
de patru luni;
Calcularea concedierilor și a
cazurilor de încetare a activității
9.           Concedierile au fost
calculate astfel:
–              
171 de la data încetării de facto a
contractului de muncă sau a expirării acestuia.
Beneficiari eligibili
10.         Niciun alt lucrător
concediat înainte sau după perioada de referință de patru luni
nu este inclus. Prin urmare, numărul total de beneficiari eligibili este
de 171. 
Legătura dintre concedieri și
modificările structurale majore ale comerțului mondial ca urmare a
globalizării
11.         Pentru a stabili legătura
dintre concedieri și schimbările structurale majore în evoluția
comerțului mondial ca urmare a globalizării, Irlanda susține
că, în privința volumului și a valorii, importurile din afara UE
s-au impus pe piața bijuteriilor fantezie în cel puțin ultimii cinci
ani. Principalele țări terțe producătoare sunt China,
India, Thailanda, Turcia, Azerbaidjan, Kazahstan, Vietnam, Indonezia, Arabia
Saudită, Tunisia, Mexic, Filipine, Brazilia, Malaysia și Africa de
Sud. Aceste țări au început să își mărească rapid
producția în perioada 2003-2007, care a precedat criza, China fiind
predominantă printre noii producători, cu o pondere de 83 % din
volumul total importat în UE în 2007, devansând India și Thailanda.
În 2008, cifrele Eurostat citate de Irlanda
indică faptul că vânzările pe teritoriul UE efectuate atât de
producătorii din UE, cât și de cei din țări terțe au
evoluat de la o poziție aproape identică de 56 000 de tone în volum
de produs. Toți acești producători și-au redus volumul
producției, posibil din cauza repercusiunilor crizei economice și
financiare mondiale din 2008/2009. Cu toate acestea, în timp ce volumul de
produse din UE vândute pe piața UE a scăzut la 10 600 de tone în 2012,
cantitatea de produse importate din țări terțe, deși a
cunoscut, de asemenea, o scădere, s-a redus doar până la 45 700 de
tone. În timp ce, în 2008, exista o paritate, patru ani mai târziu volumul din
UE a fost depășit de volumul importurilor, care a devenit de patru
ori mai mare. Din acest volum de produse din țări terțe, 95 %
provine din țări asiatice precum China, India, Thailanda și
Filipine. Este vorba exact despre țările în care mai multe
întreprinderi aflate inițial în UE, printre care și liderii pe piață
Folli Follie și Swarovski, și-au transferat infrastructurile de
producție.
Situația a fost exacerbată și mai
mult de transformarea comerțului în acest sector, în care s-a constatat o
deplasare a modelului de comercializare tradițional folosit de Andersen
Ireland și de societatea sa mamă, Pierre Lang: miile de membri ai
personalului comercial de pe piața europeană au fost înlocuiți
de modelul virtual, global și fără frontiere al vânzărilor
online. Acest fapt a consolidat avantajele de care beneficiau deja fabricanții
din țările terțe și a dus în final la concedierea a 171 de
lucrători din Rathkeale, precum și la reduceri ale personalului
comercial european al întreprinderii.
12.         Aceasta este prima cerere de
intervenție a FEG pentru lucrătorii concediați din sectorul
bijuteriilor, al gablonzurilor și al articolelor conexe.
Evenimentele care au condus la
concedieri și la încetarea activității 
13.         Evenimentele care au dus la
concedierile din întreprinderea Andersen Ireland Limited constau în închiderea
fabricii din Rathkeale, Co. Limerick și în concedierea întregii forțe
de muncă.
Andersen Ireland, filială a Pierre Lang, a
înființat fabrica în 1976. Andersen Ireland era una dintre cele două
fabrici de producție ale grupului Pierre Lang, cealaltă fiind
situată la Viena. Fabrica din Rathkeale producea bijuterii pe bază de
comandă pentru Pierre Lang. Produsele erau ulterior transportate la Viena
în stare finită sau semifinită.
Grupul Pierre Lang a fost înființat în 1961 și
a fost ulterior achiziționat, în ianuarie 2010, de Helmut Spikker din
Germania. În august 2011, în urma unor negocieri prelungite privind rambursarea
împrumutului, Raiffeisenbank a cerut ca Pierre Lang să facă obiectul
unei administrări judiciare. În decembrie 2012, SMB (Schoeller
Metternich Beteiligungen) a achiziționat toate activele firmei Pierre
Lang. În Irlanda, Autoritatea pentru dezvoltare industrială (Industrial
Development Authority, IDA) a colaborat activ cu Andersen de-a lungul
anului 2012, poziționând această întreprindere ca o opțiune de
valoare pentru cumpărătorii potențiali în timpul vânzării
din 2012. Întrucât până la jumătatea lunii august 2013 nu a fost
avansată nicio soluție, conducerea austriacă a întreprinderii a
decis să dizolve în mod voluntar societatea Andersen Ireland. Întreaga forță
de muncă a fost concediată începând cu luna octombrie 2013.
Anumiți factori mondiali își exercitau
influența asupra întreprinderii de mai mulți ani deja. Cifra de
afaceri a întreprinderii scăzuse de la 18 milioane EUR în 2008 la 8,9 milioane
EUR în 2012, masa salarială fiind redusă cu aproape jumătate, de
la 7 milioane EUR la 3,9 milioane EUR de-a lungul aceleiași
perioade. În același interval, materialele și cheltuielile generale
au scăzut de la 11,1 milioane EUR în 2008 la 3 milioane EUR
în 2012; 55 % din aceste costuri erau legate de furnizorii irlandezi.
Impactul preconizat al concedierilor
asupra economiei și a ocupării forței de muncă la nivel
local, regional sau național
14.         Concedierile au repercusiuni
grave asupra economiei locale și regionale, întrucât întreprinderea
Andersen Ireland era un angajator important în această zonă
predominant rurală, în care își desfășura activitatea de 37
de ani. Dintre cei 171 de lucrători, 119 (69,6 %) erau femei. Conform
ultimului recensământ (2011), rata șomajului în regiunea Rathkeale (39,3
%) reprezenta mai mult decât dublul mediei naționale (19 %).
15.         În medie, lucrătorii erau
angajați ai întreprinderii de cel puțin 15 ani consecutivi, iar unii
de peste 30 de ani. 
Explicația circumstanțelor
excepționale care stau la baza admisibilității cererii
16.         Irlanda susține că,
în pofida faptului că au avut loc mai puțin de 500 de concedieri în
cursul perioadei de referință de patru luni, această cerere ar
trebui totuși asimilată unei cereri în sensul articolului 4 alineatul
(1) litera a) din Regulamentul privind FEG, din cauza circumstanțelor
excepționale care au avut un impact puternic asupra ocupării forței
de muncă și a economiei locale, regionale sau naționale. În
acest sens, Irlanda menționează faptul că pierderea a 171 de
locuri de muncă la Rathkeale este un fenomen de amploare, având în vedere
situația acestui oraș mic și a zonei rurale din jur, precum și
faptul că marea majoritate a lucrătorilor concediați sunt femei
al căror salariu era în cele mai multe cazuri unica sau cea mai
importantă sursă de venituri pentru toate familiile din această
regiune defavorizată economic. Recensământul din 2011 subliniază
faptul că regiunea are o rată de dependență extrem de
ridicată [o dependență de 63,2 %, cauzată fie de
vârstă, fie de șomaj, cifră semnificativ mai mare decât media națională
(45,8 %)].
17.         De asemenea,
recensământul arată faptul că atât nivelul educației, cât și
nivelul competențelor sunt sub cele medii de la nivel național și
că ponderea familiilor monoparentale este ridicată. Rathkeale a fost
recunoscută oficial drept comunitate dezavantajată în 2009, când a
fost inclusă în planul de acțiune al guvernului, destinat
revitalizării acestor comunități.
18.         În ultima perioadă nu a
fost deschisă nicio nouă fabrică care ar putea oferi noi locuri
de muncă lucrătorilor. Cel mai apropiat oraș este Limerick,
situat la circa 30 km distanță, care a fost afectat în 2009 de
închiderea fabricii Dell, pentru care a fost depusă și aprobată
o cerere FEG. În Limerick a fost înființată de curând o uzină
farmaceutică, dar aceasta are nevoie de lucrători având competențe
diferite și o mai mare mobilitate și adaptabilitate decât
lucrătorii concediați de Andersen Ireland.
Beneficiari vizați și acțiuni
propuse
Beneficiari vizați
19.         Se estimează că vor
participa la măsuri 138 de lucrători vizați. Defalcarea acestor
lucrători în funcție de sex, cetățenie și grupă
de vârstă este următoarea:
 Categoria || Numărul de beneficiari vizați 
 Sexul: || Bărbați: || 36 || (26,09 %) 
   || Femei: || 102 || (73,91 %) 
 Naționalitatea: || Cetățeni ai UE: || 137 || (99,28 %) 
   || Cetățeni non-UE: || 1 || (0,72 %) 
 Grupa de vârstă: || 15-24 ani: || 1 || (0,72 %) 
   || 25-29 ani: || 2 || (1,45 %) 
   || 30-54 ani: || 124 || (89,86 %) 
   || 55-64 ani: || 11 || (7,97 %) 
   || peste 64 ani: || 0 || (0,00 %) 
20.         În plus, autoritățile
irlandeze vor furniza servicii personalizate cofinanțate de FEG unui
număr de până la 138 tineri care nu sunt încadrați profesional și
nu urmează niciun program educațional sau de formare (tineri NEET),
cu vârsta mai mică de 25 de ani la data depunerii cererii, dat fiind
că aceste concedieri au loc în regiunea de nivel NUTS 2 Southern and
Eastern (IE02), care este eligibilă în cadrul inițiativei „Locuri
de muncă pentru tineri”.
21.         Numărul total estimat de
beneficiari vizați care ar trebui să participe la măsuri,
inclusiv tinerii NEET, este, prin urmare, de 276.
Eligibilitatea acțiunilor propuse
22.         Serviciile
personalizate care urmează să fie oferite lucrătorilor concediați
și tinerilor NEET constau în următoarele acțiuni, care vor fi
extrem de personalizate și vor urmări să creeze cea mai mare
gamă posibilă de șanse de angajare într-o regiune cu un
număr redus de sectoare în expansiune și de unități de
producție. Va fi necesară o îmbunătățire
semnificativă a competențelor lucrătorilor concediați. 
–              
Orientare profesională și sprijin
pentru planificarea carierelor: Lucrătorii
concediați vor fi orientați foarte din timp, pentru a îi ajuta
să își evalueze situația și perspectivele în mod clar și
metodic. Ulterior vor fi oferite orientări suplimentare, iar accentul va
fi pus pe procesul care trebuie urmat pentru a obține un nou loc de
muncă, după ce șocul inițial al șomajului va fi într-o
oarecare măsură atenuat. Serviciile includ determinarea
individuală a profilului și a nevoilor, evaluarea cunoștințelor
asimilate, pregătirea CV-ului, orientarea profesională, sprijinul
pentru căutarea unui loc de muncă și alte servicii de sprijin și
de consiliere în domeniu. Unitatea de coordonare a FEG a deschis un birou în
imediata apropiere a zonei afectate, care va avea rolul unui ghișeu unic
pentru salariați și pentru tinerii NEET, dar care va putea face apel și
la alte agenții, dacă va fi cazul.
–              
Burse de formare profesională FEG: Acest program, care a fost testat cu ocazia unor cereri FEG
anterioare, permite lucrătorilor concediați și tinerilor NEET
să obțină un acces direct la o gamă cât mai largă de
programe de formare, în special la cursuri care nu sunt accesibile prin
sistemul public. Toate cursurile sunt recunoscute oficial. Programul funcționează
atât în învățământul secundar, cât și în învățământul
terțiar, cu o sumă maximă pe cerere de 3 000 EUR, respectiv 5 000
EUR. Cursurile sunt plătite direct furnizorului de servicii de către
Unitatea de coordonare a FEG, sub rezerva respectării criteriilor
relevante, precum prezența la cursuri, progresele înregistrate etc.
–              
Programe de formare și de învățământ
secundar: Lucrătorii firmei Andersen și
tinerii NEET vor putea beneficia de cea mai largă gamă posibilă
de programe de învățământ și de formare. Obiectivul
principal este de a permite le persoanelor vizate să rămână sau
să revină pe piața muncii. Ansamblul personalului din firma
Andersen și-a exprimat deja interesul pentru domenii diferite, precum
finanțele și administrația, competențele informatice,
asistența medicală, comerțul cu amănuntul, profesiile
legate de stilul de viață, precum și pentru procesele de producție.
Se va ține cont și de persoanele care doresc să beneficieze de
un stagiu într-o întreprindere, de programe de plasare a forței de
muncă și de programe de ocupare a forței de muncă orientate
către comunitate.
–              
Programe de învățământ terțiar: O gamă largă de programe sunt puse la dispoziție
într-o serie de universități și de instituții de învățământ
terțiar. Sunt disponibile atât cursuri cu frecvență redusă,
cât și cursuri de zi; participarea va depinde de nivelul de învățământ
absolvit, de necesitățile și de aptitudinile persoanelor vizate.
Alegerea finală va fi luată de fiecare persoană, în conformitate
cu ideea de personalizare a serviciilor, caracteristică pentru FEG.
–              
Sprijin pentru formare prin intermediul Skillnets: Skillnets sunt rețele formate din trei sau mai multe
întreprinderi care își desfășoară activitatea în același
sector industrial sau în aceeași zonă geografică, care
cooperează pentru a asigura formarea în cazul în care întreprinderile
individuale nu sunt în măsură să facă acest lucru. Formarea
vizează reintegrarea pe piața forței de muncă și
include, în general, o perioadă de formare practică la locul de
muncă în întreprinderi locale. Formarea urmărește
îmbunătățirea competențelor cerute de întreprinderile
participante și ar putea oferi, prin urmare, oportunități bune
pentru obținerea unui loc de muncă în viitor. Lucrul alături de
salariați îi ajută, de asemenea, pe beneficiarii vizați să
creeze rețele, să stabilească legături la locul de
muncă, precum și să țină pasul cu competențele
cerute la nivel sectorial.
–              
Sprijin pentru crearea de întreprinderi sau
pentru desfășurarea unei activități independente: Consiliile locale de întreprindere (Local Enterprise Boards)
vor oferi servicii informale, cum ar fi mentoratul, consilierea, asistența
în ceea ce privește pregătirea planurilor de afaceri, formarea în
domenii precum vânzările și marketingul, gestionarea
întreprinderilor, impozitarea și ținerea evidenței contabile
etc., precum și servicii formale (acordarea de ajutoare limitate pentru
noile întreprinderi, cuprinse între aproximativ 8 000 EUR, în medie și
maximum 15 000 EUR pentru întreprinderile cu potențial mai ridicat).
–              
Suplimente de venit, inclusiv contribuții
la cheltuielile de participare la cursuri: Se vor
acorda diferite tipuri de suplimente de venit beneficiarilor implicați în
educație sau în formare, ajutoarele în cauză fiind strict limitate la
un procent maxim de 35 % din pachetul global de măsuri personalizate și
condiționate de participarea activă a beneficiarului la căutarea
unui loc de muncă, la formare și la educație. Programul de
contribuție la cheltuielile de formare oferă o contribuție
pentru cheltuielile de călătorie și de ședere, precum și
pentru echipamentele și materialele necesare pentru cursuri.
23.         Serviciile personalizate care
urmează a fi acordate tinerilor NEET constau în aceleași acțiuni
ca și cele prevăzute pentru lucrătorii concediați.
Progresul va fi monitorizat pe întreaga durată a programului pentru a se
evalua dacă anumite tipuri de cursuri sunt mai potrivite pentru tinerii
NEET sau sunt mai solicitate de aceștia și se vor depune toate
eforturile pentru a se facilita o abordare personalizată.
24.         Serviciile
propuse, descrise aici, constituie măsuri active pe piața forței
de muncă în cadrul acțiunilor eligibile definite la articolul 7 din
Regulamentul privind FEG. Aceste acțiuni nu țin locul măsurilor
pasive de protecție socială. 
25.         Autoritățile
irlandeze au furnizat informațiile necesare privind acțiunile care
sunt obligatorii pentru întreprinderea vizată în virtutea legislației
naționale sau în temeiul contractelor colective de muncă. Ele au
confirmat că o contribuție financiară din partea FEG nu va
înlocui aceste acțiuni.
Bugetul estimat
26.         Costurile totale estimate sunt
de 2 502 000 EUR, incluzând cheltuieli pentru servicii personalizate
de 2 332 000 EUR și cheltuieli pentru activitățile de
pregătire, gestionare, informare și publicitate, control și
raportare de 170 000 EUR.
27.         Unitatea de coordonare a FEG,
situată în prezent în Raheen (la 30 de km de Rathkeale), va crea un birou
local fie chiar în orașul Rathkeale, fie în apropiere de Newcastle West
(între Rathkeale și Limerick City). Acest birou local va fi efectiv un ghișeu
unic pentru orientare și informare. El va permite lucrătorilor
concediați, precum și tinerilor NEET, să aibă acces la
nivel local la toate instrumentele de sprijin pertinente (orientare,
consiliere, eligibilitate, formare etc.) și să fie orientați de
o echipă experimentată a FEG către instrumentele de sprijin
externe pertinente, după caz.
28.         Contribuția
financiară totală solicitată din FEG este de 1 501 200 EUR
(60 % din costurile totale).
 Acțiuni || Numărul estimat de participanți || Costul estimat per participant (EUR) || Costuri totale estimate (EUR) 
 Servicii personalizate [Acțiuni în temeiul articolului 7 alineatul (1) literele (a) și (c) din Regulamentul privind FEG] 
 Orientare profesională și sprijin pentru planificarea carierelor || 200 || 800 || 160 000 
 Burse de formare profesională FEG || 95 || 8 211 || 780 000 
 Programe de formare și de învățământ secundar || 73 || 4 658 || 340 000 
 Programe de învățământ terțiar || 25 || 5 600 || 140 000 
 Sprijin pentru formare prin intermediul Skillnets || 40 || 4 000 || 160 000 
 Sprijin pentru crearea de întreprinderi sau pentru desfășurarea unei activități independente || 15 || 6 400 || 96 000 
 Subtotal (a): || – || 1 676 000 
 (71,9 %) 
 Alocații și stimulente [Acțiuni în temeiul articolului 7 alineatul (1) litera (b) din Regulamentul privind FEG] 
 Suplimente de venit, inclusiv contribuții la cheltuielile de participare la cursuri || 233 || 2 815 || 656 000 
 Subtotal (b): || – || 656 000 
 (28,1 %) 
 Acțiuni în temeiul articolului 7 alineatul (4) din Regulamentul privind FEG 
 1. Activități de pregătire || – || 10 000 
 2. Gestionare || – || 120 000 
 3. Informare și publicitate || – || 20 000 
 4. Control și raportare || – || 20 000 
 Subtotal (c): || – || 170 000 
 (6,8 %) 
 Costuri totale (a + b + c): || – || 2 502 000 
 Contribuție din FEG (60 % din costurile totale) || – || 1 501 200 
29.         Costurile acțiunilor
identificate în tabelul de mai jos ca acțiuni în temeiul articolului 7
alineatul (1) litera (b) din Regulamentul privind FEG nu depășesc 35 %
din costurile totale ale pachetului coordonat de servicii personalizate.
Autoritățile irlandeze au confirmat că aceste acțiuni sunt
condiționate de participarea activă a beneficiarilor vizați la
activități de căutare a unui loc de muncă sau de formare.
30.         Autoritățile
irlandeze au confirmat că costurile investițiilor pentru
activități independente și înființarea de întreprinderi nu
vor depăși 15 000 EUR per beneficiar. 
Perioada de eligibilitate a
cheltuielilor
31.         La 21 octombrie 2013,
autoritățile irlandeze au început furnizarea serviciilor
personalizate către beneficiarii vizați. Cheltuielile aferente acțiunilor
menționate la punctul 22 sunt, prin urmare, eligibile pentru o contribuție
financiară din FEG de la 21 octombrie 2013 până la 16 mai 2016, cu
excepția acțiunilor privind învățământul terțiar,
care vor fi eligibile pentru o contribuție financiară până la 16
noiembrie 2016.
32.         Autoritățile
irlandeze au început înregistrarea cheltuielilor administrative pentru
implementarea FEG la 24 septembrie 2013. Prin urmare, cheltuielile privind acțiunile
de pregătire, gestionare, informare și publicitate, control și
raportare sunt eligibile pentru o contribuție financiară din FEG de
la 24 septembrie 2013 până la 16 noiembrie 2016. 
Complementaritatea cu acțiunile
finanțate prin fonduri naționale sau ale Uniunii
33.         Sursele de prefinanțare
sau de cofinanțare națională sunt reprezentate de Ministerul de
Finanțe din Irlanda, care prefinanțează serviciile și va
cofinanța și programul după aprobarea contribuției din FEG.
Cheltuielile vor proveni din National Training Fund (Fondul național
pentru formare) și din subrubricile pentru cheltuieli aprobate de
Ministerul Educației și Competențelor și de alte ministere
pertinente.
34.         Autoritățile
irlandeze au confirmat că măsurile descrise mai sus care primesc o
contribuție financiară din FEG nu vor beneficia în același timp
de o contribuție financiară din partea altor instrumente financiare
ale Uniunii.
Procedurile pentru consultarea
beneficiarilor vizați sau a reprezentanților acestora sau a
partenerilor sociali, precum și a autorităților locale și
regionale
35.         Autoritățile
irlandeze au indicat faptul că pachetul coordonat de servicii
personalizate a fost elaborat în consultare cu beneficiarii vizați și
cu reprezentanții lor, precum și cu partenerii sociali. Acest proces
a început imediat după notificarea concedierilor colective iminente
către autoritățile publice relevante, atunci când autoritatea de
gestionare a FEG a contactat conducerea întreprinderii și reprezentanții
sindicatelor și ai lucrătorilor pentru a discuta și a identifica
nevoile potențiale ale lucrătorilor concediați. Unitatea de coordonare
a FEG a realizat deja o anchetă cuprinzătoare referitoare la
lucrătorii afectați pentru a identifica grupul vizat, nivelul
său de educație și de formare și nevoile sale potențiale
în materie de servicii personalizate, cu scopul de a îmbunătăți
perspectivele sale de reangajare.
36.         Alte reuniuni au avut loc,
printre altele, cu reprezentanții lucrătorilor în martie și în
mai 2014 privind procesul FEG, colectarea de date și evoluția
cererii. Obiectivul este acela de a institui un forum consultativ pentru a
completa activitatea Unității de coordonare a FEG, cu scopul de a
oferi lucrătorilor concediați posibilitatea de a contribui în mod
periodic la punerea în aplicare a programului FEG.
37.         O zi a porților deschise
la nivel local, dedicată atât lucrătorilor concediați, cât și
tinerilor NEET a avut loc la 9 iunie 2014 în Rathkeale, pentru a prezenta gama
de instrumente de sprijin disponibile în cadrul programului și pentru a le
permite potențialilor beneficiari ai FEG să discute opțiunile cu
prestatorii de servicii. Evenimentul a fost inaugurat de Ministrul
însărcinat cu Formarea Profesională și Competențele, Ciaran
Cannon, T.D.
Sisteme de gestionare și control
38.         Cererea conține o
descriere a sistemului de gestionare și control, care specifică
responsabilitățile organismelor implicate. Irlanda a informat Comisia
că aceste contribuții financiare vor fi gestionate de către
personalul desemnat de Ministerul educației și al competențelor,
care a fost desemnat ca autoritate de gestionare a FEG. Autoritatea de
gestionare examinează și plătește creanțele FEG
înaintate de către organismele intermediare în numele organismelor
însărcinate cu cheltuielile publice.
39.         Organismele intermediare sunt
responsabile pentru solicitarea finanțării FEG de la autoritatea de gestionare
și, în majoritatea cazurilor, pentru acordarea acesteia. Organismele
intermediare sunt responsabile, de asemenea, de verificarea faptului că
scopul, domeniul de aplicare și amploarea finanțării sunt
adecvate cu condițiile cererii de intervenție FEG. În plus, acestea
se asigură că organismele publice beneficiare stabilesc proceduri de
monitorizare, de înregistrare adecvată și de control intern în raport
cu totalitatea cheltuielilor și creanțelor legate de FEG și
că acestea sunt documentate în mod corespunzător.
40.         Autoritatea de certificare a
FEG este responsabilă pentru certificarea declarațiilor de cheltuieli
legate de măsurile cofinanțate de FEG. Procedând astfel, autoritatea
de certificare se asigură de îndeplinirea tuturor cerințelor referitoare
la exactitatea, legalitatea, eligibilitatea și regularitatea
cheltuielilor. De asemenea, ea certifică declarația de justificare a
cheltuielilor care trebuie trimisă ca parte a raportului final.
41.         Un organism de audit
independent își va prezenta avizul împreună cu raportul final.
Angajamentele furnizate de statul membru în
cauză
42.         Autoritățile
irlandeze au furnizat toate garanțiile necesare cu privire la
următoarele: 
–              
principiile egalității de tratament și
nediscriminării vor fi respectate în ceea ce privește accesul la acțiunile
propuse și punerea lor în aplicare;
–              
cerințele stipulate în legislația națională
și în cea a UE privind concedierile colective au fost respectate;
–              
întreprinderea care a efectuat concedierile și-a
respectat obligațiile legale aplicabile în cazul concedierilor și a
luat măsurile adecvate pentru lucrătorii săi;
–              
acțiunile propuse vor oferi sprijin
lucrătorilor și nu vor fi folosite pentru restructurarea
întreprinderilor sau a sectoarelor de activitate;
–              
acțiunile propuse nu vor primi sprijin
financiar din partea altor fonduri sau instrumente financiare ale Uniunii și
se va evita orice fel de dublă finanțare;
–              
măsurile propuse vor fi complementare cu
măsurile finanțate din fondurile structurale; 
–              
contribuția financiară din FEG va respecta
normele procedurale și materiale ale Uniunii privind ajutoarele de stat.
IMPLICAȚIILE BUGETARE
Propunerea bugetară
43.         FEG nu depășește
o sumă anuală maximă de 150 de milioane EUR (la prețurile
din 2011), după cum se prevede la articolul 12 din Regulamentul (UE,
Euratom) nr. 1311/2013 al Consiliului din 2 decembrie 2013 de stabilire a
cadrului financiar multianual pentru perioada 2014-2020[6].
44.         După examinarea cererii
în ceea ce privește condițiile prevăzute la articolul 13
alineatul (1) din Regulamentul privind FEG și luând în considerare
numărul de beneficiari vizați, măsurile propuse și
costurile estimate, Comisia propune mobilizarea unei sume de 1 501 200 EUR
din FEG, care reprezintă 60 % din costurile totale ale măsurilor
propuse, în scopul de a furniza o contribuție financiară pentru
cerere.
45.         Decizia propusă de
mobilizare a FEG va fi adoptată în comun de Parlamentul European și
de Consiliu, în conformitate cu punctul 13 din Acordul interinstituțional
din 2 decembrie 2013 între Parlamentul European, Consiliu și Comisie
privind disciplina bugetară, cooperarea în chestiuni bugetare și buna
gestiune financiară[7].
Acte conexe
46.         În același timp cu
prezentarea propunerii de decizie de mobilizare a FEG, Comisia va prezenta
Parlamentului European și Consiliului și o propunere de transfer
către linia bugetară corespunzătoare pentru suma de 1 501 200 EUR.
47.         În același timp cu
adoptarea prezentei propuneri de decizie de mobilizare a FEG, Comisia va adopta
și o decizie privind o contribuție financiară, prin intermediul
unui act de punere în aplicare care va intra în vigoare la data la care
Parlamentul European și Consiliul adoptă decizia propusă de
mobilizare a FEG.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 13 din Acordul
interinstituțional din 2 decembrie 2013 între Parlamentul European,
Consiliu și Comisie privind disciplina bugetară, cooperarea în
chestiuni bugetare și buna gestiune financiară
(cererea EGF/2014/007 IE/Andersen Ireland)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind funcționarea
Uniunii Europene,
având în vedere Regulamentul (UE) nr. 1309/2013
al Parlamentului European și al Consiliului din 17 decembrie 2013
privind Fondul european de ajustare la globalizare (2014‑2020) și de
abrogare a Regulamentului (CE) nr. 1927/2006[8],
în special articolul 15 alineatul (4),
având în vedere Acordul interinstituțional
din 2 decembrie 2013 dintre Parlamentul European, Consiliu și Comisie
privind disciplina bugetară, cooperarea în chestiuni bugetare și buna
gestiune financiară[9],
în special punctul 13,
având în vedere propunerea Comisiei Europene,
întrucât:
(1)       Fondul european de ajustare
la globalizare (FEG) a fost creat pentru a oferi sprijin lucrătorilor
concediați și persoanelor care desfășoară o activitate
independentă a căror activitate a încetat din cauza
modificărilor structurale majore intervenite în practicile comerciale
internaționale, generate de globalizare, ca urmare a continuării
crizei economice și financiare mondiale care a făcut obiectul
Regulamentului (CE) nr. 546/2009[10]
sau ca urmare a unei noi crize economice și financiare mondiale, precum și
pentru a le oferi asistență în reintegrarea pe piața muncii.
(2)       FEG nu depășește
o sumă anuală maximă de 150 de milioane EUR (la prețurile
din 2011), după cum se prevede la articolul 12 din Regulamentul
(UE, Euratom) nr. 1311/2013 al Consiliului[11]. 
(3)       La 16 mai 2014, Irlanda a
prezentat o cerere de mobilizare a FEG cu privire la concedierile[12] efectuate de Andersen
Ireland Limited din Irlanda și a completat-o cu informații
suplimentare, astfel cum se prevede la articolul 8 alineatul (3) din
Regulamentul (UE) nr. 1309/2013. Această cerere îndeplinește
cerințele de stabilire a unei contribuții financiare din FEG
prevăzute la articolul 13 din Regulamentul (UE) nr. 1309/2013.
(4)       În conformitate cu
articolul 6 alineatul (2) din Regulamentul (UE) nr. 1309/2013,
Irlanda a decis să furnizeze servicii personalizate cofinanțate prin
FEG și tinerilor NEET.
(5)       Prin urmare, ar trebui
mobilizat FEG pentru a oferi o contribuție financiară în valoare de 1 501 200
EUR ca răspuns la cererea depusă de Irlanda,
ADOPTĂ PREZENTA DECIZIE: 
Articolul 1
În cadrul bugetului general al Uniunii
Europene pentru exercițiul financiar 2014, se mobilizează Fondul
european de ajustare la globalizare pentru alocarea sumei de 1 501 200 EUR,
sub formă de credite de angajament și credite de plată.
Articolul 2
Prezenta
decizie se publică în Jurnalul Oficial al Uniunii Europene.
Adoptată la Bruxelles,
Pentru Parlamentul European                       Pentru
Consiliu
Președintele                                                  Președintele
[1]               JO L 347, 20.12.2013, p. 855.
[2]               Regulamentul (CE) nr. 1893/2006 al Parlamentului
European și al Consiliului din 20 decembrie 2006 de stabilire a
Nomenclatorului statistic al activităților economice NACE a doua
revizuire și de modificare a Regulamentului (CEE) nr. 3037/90 al
Consiliului, precum și a anumitor regulamente CE privind domenii
statistice specifice (JO L 393, 30.12.2006, p. 1).
[3]               În conformitate cu articolul 7 al patrulea paragraf din
Regulamentul (CE) nr. 1309/2013.
[4]               Regulamentul (UE) nr. 1046/2012 al Comisiei din 8 noiembrie
2012 de punere în aplicare a Regulamentului (CE) nr. 1059/2003 al Parlamentului
European și al Consiliului privind instituirea unui nomenclator comun al
unităților teritoriale de statistică (NUTS) privind transmiterea
seriilor temporale privind noua împărțire regională (JO L 310,
9.11.2012, p. 34).
[5]               În sensul articolului 3 litera (a) din Regulamentul
privind FEG.
[6]               JO L 347, 20.12.2013, p. 884.
[7]               JO C 373, 20.12.2013, p. 1.
[8]               JO L 347, 20.12.2013, p. 855.
[9]               JO C 373, 20.12.2013, p. 1.
[10]             Regulamentul (CE) nr. 546/2009 al Parlamentului European
și al Consiliului din 18 iunie 2009 de modificare a Regulamentului (CE)
nr. 1927/2006 privind crearea Fondului european de ajustare la globalizare (JO
L 167, 29.6.2009, p.26).
[11]             Regulamentul (UE, Euratom) nr. 1311/2013 al Consiliului de
stabilire a cadrului financiar multianual pentru perioada 2014-2020 (JO L 347, 20.12.2013,
p. 884).
[12]             În sensul articolului 3 litera (a) din Regulamentul
privind FEG.